Suporterii Universității Craiova au primit urări speciale de Paște de la Andrei Ivan, Ștefan Baiaram sau Costel Gâlcă. „Alb-albaștrii” au în gând să îi răsplătească la stadion printr-o victorie în derby-ul cu FCSB, care se va juca luni, de la ora 21:00.
Nicușor Bancu, Alex Mateiu, Andrei Ivan, Mihai Căpățină, George Cîmpanu, Ștefan Baiaram, Marian Danciu, Elvir Koljic, Gjoko Zajkov și Vlad Screciu le-au transmis cele mai frumoase gânduri suporterilor de Paște.
Căpitanul Universității Craiova are și un mesaj clar pentru suporteri: „Vă salut pe toți! Vreau să vă urez un Paște fericit alături de cei dragi, iar la meciul cu FCSB să veniți în număr cât mai mare pentru că avem nevoie de voi pentru victorie”.
Mihai Căpățînă speră ca Paștele să îi prindă pe toți suporterii Universității Craiova lângă cei dragi: „Cu ocazia sărbătorilor Pascale vreau să vă urez un Paște fericit și împlinit alături de cei dragi, sărbători fericite”.
Vladimir Screciu a revenit din Finlanda, iar internaționalul Universității Craiova le-a transmis un mesaj suporterilor din baza de pregătire de lângă Gjoko Zajkov: „Vă dorim și noi un Paște fericit și binecuvântat! Forța Știința”.
Ștefan Baiaram nu va mai juca în sezonul actual, însă gândul lui încă rămâne către suporterii din Bănie: „Cu ocazia sărbătorilor Pascale vreau să vă urez sănătate, fericire și împlinire alături de cei dragi”.
Andrei Ivan a avut și el un mesaj special pentru suporterii Universității Craiova de Paște: „Paște fericit tuturor! Fie ca Învierea domnului să vă aduc pace, fericire și iubire. Hristos a înviat!”.
Costel Gâlcă îi așteaptă pe suporterii Universității Craiova la stadion pentru derby-ul Universitatea Craiova – FCSB. Pe „Ion Oblemenco” sunt așteptați în jur de 20.000 de spectatori la ora confruntării.
„Vă doresc un Paște fericit! Hristos a înviat și ne dorim să fiți alături de noi pentru a ne putea bucura de meciul cu FCSB și să putem lua cele trei puncte”, a spus Costel Gâlcă pentru pagina Universității Craiova.
„Pentru noi este un meci important în acest moment, trebuie să luăm cele trei puncte. Știm că FCSB are jucători foarte buni în linia de mijloc, au jucători care fac diferența în atac. Va fi un meci foarte greu și sper să facem un meci aproape perfect atât defensiv, cât și ofensiv.
Numai de noi depinde să câștigăm acest meci, vom face tot posibilul să câștigăm. Mă gândesc doar la victorie în primul rând, nu știu ce se va întâmpla în următoarele etape. Cred că fiecare echipă își dorește să câștige în teren, indiferent de situație.
Atmosfera este foarte bună și suntem foarte concentrați la acest joc. Ne antrenăm în continuare și sper să găsim soluții adecvate pentru a câștiga acest meci. Băieții răspund foarte bine la antrenamente. Tot timpul așteptăm suporterii Universității să fie alături de noi, pentru că sunt importanți pentru noi”, a spus Gâlcă.